

 **REPUBLIKA HRVATSKA**

**VARAŽDINSKA ŽUPANIJA**

 **OPĆINA CESTICA**

 **Općinsko vijeće**

**KLASA:** **021-05/19-01/16**

**URBROJ: 2186/03-02-19-1**

**Cestica, 13.06.2019.**

Na temelju članka 35. st.1 točka 4. Zakona o lokalnoj i područnoj (regionalnoj) samoupravi (»Narodne novine «, broj 33/01, 60/01 - vjerodostojno tumačenje, 129/05, 109/07, 125/08 i 36/09, 150/11, 144/12, 19/13, 137/15, 123/17), te članka 30. Statuta Općine Cestica (»Službeni vjesnik Varaždinske županije«, broj 17/18) Općinsko vijeće Općine Cestica na svojoj 13. sjednici održanoj dana 13.06.2019. godine donosi

**O D L U K U**

**o ustroju Jedinstvenog upravnog odjela Općine Cestica**

I. OPĆE ODREDBE

Članak 1.

Ovom Odlukom uređuje se ustrojstvo i djelokrug rada, upravljanje Jedinstvenim upravnim odjelom Općine Cestica (u daljnjem tekstu: Upravni odjel), odgovornost za obavljanje poslova, prijam u službu, te ostala pitanja od značaja za funkcioniranje Upravnog odjela, u skladu sa zakonom.

Ostala pitanja: unutarnje ustrojstvo Upravnog odjela, nazivi i opisi radnih mjesta, stručni i drugi uvjeti za raspored na radna mjesta, broj izvršitelja i ostala bitna pitanja za rad Upravnog odjela uređuju se Pravilnikom o unutarnjem redu koje donosi općinski načelnik Općine Cestica (u daljnjem tekstu: načelnik) u skladu sa zakonom.

Članak 2.

 Riječi i pojmovi koji imaju rodno značenje korišteni u ovoj Odluci, odnose se jednako na muški i ženski rod, bez obzira jesu li korišteni u muškom ili ženskom rodu.

Članak 3.

U Općini Cestica za obavljanje poslova iz djelokruga rada Općine ustrojava se Jedinstveni upravni odjel Općine Cestica.

Članak 4.

Upravni odjel obavlja i poslove iz djelokruga rada državne uprave i Županije, prenijetih na Općinu u skladu s posebnim propisima.

Članak 5.

Upravni odjel može obavljati i poslove iz djelokruga druge općine ili grada s područja županije, po sporazumu ili drugom aktu kojim uređuju međusobne odnose.

Članak 6.

Upravni odjel odgovara načelniku za stručnu i zakonsku utemeljenost podnijetih prijedloga i provedenih radnji, te za pravodobno i potpuno izvršenje poslova i zadaća iz svojeg područja.

II. DJELOKRUG RADA UPRAVNOG ODJELA

Članak 7.

Upravni odjel obavlja sljedeće grupe poslova:

* uređenje naselja i stanovanje,
* prostorno i urbanističko planiranje,
* komunalno gospodarstvo,
* brigu o djeci,
* socijalnu skrb,
* primarnu zdravstvenu zaštitu,
* odgoj i osnovno obrazovanje,
* kulturu, tjelesnu kulturu i šport,
* zaštitu potrošača,
* zaštitu i unapređenje prirodnog okoliša,
* protupožarnu i civilnu zaštitu, promet na svom području,
* priprema programe rada, te osigurava praćenje njegovih izvršenja,
* priprema materijale i osigurava druge uvjete za održavanje sjednica,
* pruža stručnu pomoć predsjedniku Općinskog vijeća i načelniku,
* daje pravna i stručna mišljenja u vezi s radom Općinskog vijeća i

načelnika,

* sudjeluje u izradi akata koje donosi Općinsko vijeće i načelnik,
* obavlja stručne i druge poslove iz samoupravnog djelokruga općinskih tijela,
* obavlja stručne i administrativne poslove u okviru samoupravnih prava i dužnosti
* Općine u području opće uprave
* opće poslove evidencije iz područja rada i radnih odnosa službenika Upravnog
* odjela,
* vodi uredsko poslovanje, urudžbeni zapisnik, prijem i otpremu pošte, arhivu spisa,
* obavlja poslove ekonomata, upravljanja, održavanja, čuvanja, zagrijavanja i čišćenja
* zgrade i prostorija u kojima djeluje Upravni odjel i službe Općine,
* obavlja stručne i računovodstvene poslove, kao što su poslovi vezani za planiranje
* prihoda za potrebe Općine,
* pripremanje odgovarajućih akata za financiranje potreba u Općini, priprema proračun i zaključni račun Općine, prati realizaciju proračuna, te obavlja druge poslove iz nadležnosti Općine.

Osim poslova iz prethodnog stavka, Upravni odjel, predlaže poduzimanje mjera u odnosu na gospodarstvo, industriju, šumarstvo, lov, ribolov, kulturu, fizičku i tehničku kulturu, školstvo, djelovanje kulturnih ustanova, zaštite spomenika, vodoprivrede, veza i slično, ukoliko nisu stavljeni u nadležnost drugih tijela. Upravni odjel obavlja i druge poslove koje mu povjeri Općinsko vijeće i općinski načelnik u okviru zakonskih ovlasti.

III. UPRAVLJANJE UPRAVNIM ODJELOM

Članak 8.

Radom Upravnog odjela upravlja pročelnik Upravnog odjela kojeg imenuje načelnik po provedenom javnom natječaju.

Javni natječaj raspisuje načelnik, u skladu sa zakonom.

IV. ODGOVORNOST ZA OBAVLJANJE POSLOVA

Članak 9.

Rad upravnih tijela usmjerava i nadzire načelnik.

U obavljanju poslova iz stavka 1. ovog članka, načelnik nalaže izvršavanje zadaća iz djelokruga Upravnog odjela te mu daje smjernice za postupanje.

Članak 10.

 Pročelnik Upravnog odjela organizira i odgovoran je za rad Upravnog odjela, te obavlja i druge poslove, sukladno propisima i nalogu načelnika.

Članak 11.

Službenici i namještenici povjerene poslove moraju obavljati savjesno, pridržavajući se Ustava, zakona, drugih propisa, općih akata i pravila struke, te su dužni postupati po uputama pročelnika upravnog tijela, odnosno nadređenog službenika, u skladu sa zakonom. Osim poslova radnih mjesta na koja su raspoređeni, službenici i namještenici dužni su sudjelovati u izvršavanju poslova koji su neophodni, po nalogu nadređenih službenika, sukladno svojem znanju i sposobnostima. Službenici i namještenici, u svom radu, dužni su se pridržavati etičkog kodeksa za državne službenike i namještenike, odnosno etičkog kodeksa za službenika i namještenike u lokalnoj i područnoj (regionalnoj) samoupravi.

V. PRIJAM U SLUŽBU

Članak 12.

O potrebi prijma u službu odlučuje načelnik, na prijedlog pročelnika Upravnog odjela, u okviru slobodnih radnih mjesta predviđenih Pravilnikom o unutarnjem redu i u skladu s Planom prijma, sukladno zakonu.

Osobe se u službu u Upravni odjel primaju u skladu sa zakonom, na neodređeno vrijeme, uz obvezni probni rad u trajanju od tri mjeseca. Kod prijma u službu posebno će se voditi računa o zapošljavanju osoba s invaliditetom, te pripadnika nacionalnih manjina, u skladu s odredbama posebnih zakona.

Rješenje o prijmu u službu, o rasporedu na radno mjesto, plaći i drugim pravima i obvezama u vezi sa službom, donosi pročelnik Upravnog odjela.

VI. PRIJAM U SLUŽBU VJEŽBENIKA

Članak 13.

 Radi osposobljavanja kroz vježbeničku praksu, u službu se, na određeno vrijeme mogu primati vježbenici, u skladu sa Planom prijma u službu. O prijmu vježbenika odlučuje pročelnik Upravnog odjela.

VII. PRIJELAZNE I ZAVRŠNE ODREDBE

Članak 14.

Danom stupanja na snagu ove Odluke prestaje važiti Odluka o ustroju Jedinstvenog upravnog odjela Općine Cestica (»Službeni vjesnik Varaždinske županije«, broj 48/13).

Članak 15.

Ova Odluka stupa na snagu osmog dana od dana objave u »Službenom vjesniku Varaždinske županije«.

Predsjednik Općinskog vijeća:

Darko Majhen, mag.pol.